Константиново (област Бургас)
Константѝново е село в Югоизточна България, община Камено, област Бургас.

География
Село Константиново се намира на около 16 km югозападно от центъра на областния град Бургас, около 18 km южно от общинския център Камено и около 13 km североизточно от град Средец. Разположено е в Бургаската низина, по ниските хълмове край левия (северния) бряг на Русокастренска река при вливането ѝ в язовир Мандра (Мандренското езеро). Надморската височина в центъра на селото при църквата е около 30 m, на североизток нараства до около 40 – 50 m, а на юг към устието на реката намалява до около 8 m.

Общински път се отклонява на северозапад при устието на реката от минаващия край Константиново второкласен републикански път II-79 (Елхово – Средец – Бургас) и свързва Константиново през селата Тръстиково и Ливада със село Русокастро.

Землището на село Константиново граничи със землищата на: село Черни връх на север; село Димчево на изток (като част от язовир Мандра); село Присад на изток и югоизток (като част от язовир Мандра); село Габър на юг; село Дебелт на юг; село Тръстиково на запад и северозапад.

История 
През 1920 г. махала Мандра (в местността Мандра), числяща се към село Съзлъ-кьой (Тръстиково), е заселена от бежанци от Тракия. Към 1926 г. бившата махала е село с наименование Константиново в състава на тогавашната община Якезлии (Дебелт) До 1951 г. селото се нарича Константиново, а от 1951 г. до 1996 г. – Новоселци. От 1996 г. селото отново носи името Константиново.

Население 
Населението на село Константиново наброява 733 души при преброяването към 1934 г. и 914 към 1956 г., намалява до 375 към 1985 г., а към 2020 г. наброява (по текущата демографска статистика за населението) 654 души.

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 
Православно християнство.

Обществени институции 
Село Константиново към 2022 г. е център на кметство Константиново.

В село Константиново към 2022 г. има:
 действащо читалище „Пробуда – 1963 г.“;
 православна църква „Св. св. Константин и Елена“;
 пощенска станция.

Забележителности 
Селото се намира в непосредствена близост до язовир Мандра.

Редовни събития 
Всяка година на 21 май – деня на св. св. Константин и Елена, в селото има празник – панаир.

Фотогалерия

Бележки

Външни препратки 
Топографска карта, мащаб 1:100000 Картен лист: K-35-055
 Бургаска низина, Карнобатска и Айтоска котловина. Географска карта

Села в област Бургас
Населени места в община Камено